Data was extracted from:https://www.infomed.co.il/drugs/levonorgestrel-postinor-norlev/

המומחים של
Info
med
מסבירים:
פוסטינור (Postinor) / נורלבו  היא גלולה לנטילה חד-פעמית שמיועדת למניעת הריון בעקבות יחסי מין לא מוגנים או לא מתוכננים. פוסטינור/נורלבו משמשת גם כאמצעי למניעת הריון גם בעקבות אונס. כשנוטלים את התרופה בהתאם להוראות, היא תימנע הריון בקרב כשבע מתוך שמונה נשים.
כל גלולת פוסטינור/ נורלבו מכילה מינון גבוה -  1.5 מ"ג של החומר הפעיל לבונורגסטרל (Levonorgestrel) שהוא הורמון סנתטי מקבוצת פרוגסטוגנים (סוג של הורמונים נשיים).
לבונורגסטרל
במינון גבוה מונע הפריה, ככל הנראה, באמצעות עיכוב של תהליך הביוץ (שחרור הביצית הבשלה מתוך השחלה) וגורם לעיבוי הרירית בצוואר הרחם וכן סבורים כי נמנעת הפריית הביצית על ידי הזרע לאחר שחרור הביצית. . אמנם פוסטינור/נורלבו יכולה למנוע את הפריית הביצית, אך  אינה יכולה  למנוע את ההשתרשותה של ביצית מופרית.
מתי מומלץ להשתמש בפוסטינור?
גלולת היום שאחרי היא טבלית בודדת המכילה 1.5 מ"ג לבונורגסטרל לנטילה חד-פעמית, המשמשת כאמצעי חירום למניעת הריון בעקבות יחסי מין לא מוגנים או כישלון של אמצעי מניעה שבו משתמשים, מכל סיבה שהיא.  עם זאת, פוסטינור או נורלבו 1.5 מ"ג אינם גורמים להפלה אם נלקחים בהריון.
בנוסף, לבונורגסטרל נמצא במינון נמוך בגלולות למניעת הריון מיקרוגינון ומיקרולוט ובהתקנים תוך רחמיים מירנה וג'נס.
יש ליטול פוסטינור/ נורלבו (גלולת לבונורגסטרל 1.5 מ"ג) בתוך 72 שעות מהמגע המיני הלא מוגן. אך כיוון שיעילות הגלולה גבוהה יותר ככל שנוטלים אותה מוקדם ככל האפשר, עדיף לקחתה בתוך 12 שעות מרגע קיום היחסים. עם זאת, היעילות של גלולת היום שאחרי במניעת הריון לא רצוי עלולה לרדת במקרה של הקאה, אם עדיין לא עברו לפחות שלוש שעות מרגע נטילתה.
ניתן ליטול פוסטינור בכל ימי המחזור החודשי, ויותר מפעם אחת במחזור אך אז  קיים חשש לשיבושו.
פוסטינור והמחזור החודשי
בדרך כלל לאחר נטילת פוסטינור הדימום הווסתי אמור להתחיל במועד הצפוי, אך אצל חלק מהנשים יתכנו שיבושים במועד תחילת הווסת או במהלכה. במידה שהאיחור במחזור נמשך למעלה מחמישה ימים או אם הדימום שמופיע שונה מהרגיל, יש להגיע לבדיקה אצל רופא נשים כדי לשלול הריון.
מתי אין להשתמש בפוסטינור/ נורלבו?
אין להשתמש בגלולת היום שאחרי אם קיימת רגישות או אלרגיה לחומר הפעיל או למרכיבים אחרים בתרופה. אין להשתמש בפוסטינור/ נורלבו אם עברו יותר מ-72 שעות מקיום יחסי מין לא מוגנים או לא רצויים.
יש להיוועץ ברופא לפני השימוש בגלולת היום שאחרי במצבים הבאים:
מחלות כבד או ליקויים חמורים בתפקודו.
מחלות במעי הדק, מחשש של ספיגה ירודה של לבונורגסטרל 1.5 מ"ג, כיוון שריכוז נמוך שלו אינו מספק את ההגנה הנחוצה.
הריון מחוץ לרחם, ניתוח או דלקת בחצוצרות בעבר.
חשוב לשים לב:
גלולת היום שאחרי מסוג פוסטינור/  נורלבו מיועדת לשימוש במקרה חירום בלבד ואינה מהווה תחליף לאמצעי מניעה שגרתי, מה גם שאינה מעניקה אותה דרגת ההגנה כמו גלולות למניעת הריון וחלק מאמצעי המניעה האחרים. מחקרים מסוימים הראו שגלולת לבונורגסטרל 1.5 מ"ג יעילה פחות בקרב נשים  עם אינדקס מסת גוף גבוה (BMI), אך המידע מוגבל ואינו חד משמעי, לכן השימוש מומלץ ללא תלות באינדקס מסת הגוף.
לאחר השימוש בגלולת היום שאחרי, יש לבצע בדיקת הריון (ערכה ביתית מספיקה לשם כך) אם חלו איחור בווסת של חמישה ימים או הופעת דימום באמצע המחזור הצפוי הבא, כדי לשלול הריון מחוץ לרחם.
במקרה בו הווסת קלה או כבדה מהרגיל, יש לפנות לרופא מוקדם ככל האפשר, כמו גם בעת הריון, על אף השימוש בתרופה.
גלולת היום שאחרי, פוסטינור/ נורלבו נמכרת ללא מרשם רופא לנשים ולנערות מעל גיל14; מתחת לגיל  14 יש להיוועץ ברופא.  .
כמו כן, חשוב לזכור שגלולת היום שאחרי אינה מונעת הדבקה במחלות מין או מחלות אחרות שמועברות דרך מגע מיני. לכן, במקרה של חשש יש לפנות לרופא לקבלת טיפול מתאים.
צילום: shutterstock
מידע על התרופה
אופן נטילת התרופה
גלולה לנטילה חד פעמית. יש לבלוע את הגלולה בשלמותה עם כוס מים.
תדירות וזמן נטילה
יש ליטול את גלולת היום שאחרי סמוך ככל הניתן לאחר קיום יחסי מין בלתי מוגנים, אך לא יאוחר מ-72 שעות. ניתן לקחת פעם אחת במחזור (חודש), מחשש לשיבוש המחזור.
טווח המינון
1.5 מ"ג.
מנה שנשכחה
לא רלוונטי
הפסקת התרופה
לא רלוונטי - נטילה חד פעמית.
מינון עודף
תיתכן החמרה של תופעות הלוואי. אך הסבירות לנטילת מינון עודף של לבונורגסטרל 1.5 מ"ג נמוכה, כיוון שאריזת התרופה מכילה רק גלולה אחת.
אחסון
יש לשמור את התרופה בטמפרטורת החדר, עד 25 מעלות (פוסטינור), אין תנאי אחסון מיוחדים (נורלבו) כשהיא מוגנת מאור.
אזהרות
תזונה
ניתן ליטול פוסטינור או נורלבו 1.5 מ"ג ללא תלות בארוחות.
אלכוהול
לא צפויות בעיות מיוחדות.
נהיגה
יש להימנע מנהיגה עד שלומדים כיצד התרופה משפיעה, כיוון שתרופה זו עלולה לגרום לעייפות או לסחרחורת.
הריון
אין להשתמש בגלולות היום שאחרי בהריון, אך הן אינן יכולות לגרום להפלה ולא קיים מידע אודותיהן שיכול להעיד על נזק להתפתחות העובר.
מומלץ לפנות לרופא אם למרות השימוש בפוסטינור או בנורלבו 1.5 מ"ג התפתח הריון, כדי לשלול הריון מחוץ לרחם, במיוחד בקרב נשים עם רקע של הריון כזה או של ניתוח או דלקת בחצוצרות או אגן הירכיים. אחד הסימנים לכך עלולים להיות כאבי בטן חזקים לאחר נטילת התרופה.
הנקה
יש להניק לפני נטילת התרופה ולהמתין לפחות 8 שעות לפני הנקה הבאה, כי לבונורגסטרל מופרש בחלב אם.
תינוקות וילדים
התרופה זו אינה מיועדת לבנים ואינה מיועדת לילדות לפני קבלת המחזור החודשי הראשון.; עבור נערות מתחת לגיל 14 שנים התרופה משווקת לפי מרשם רופא בלבד.
קשישים
לא רלוונטי, התרופה מיועדת לנשים בגיל הפריון.
סיכון ממנת יתר
נמוך
סיכון מפיתוח תלות
נמוך
תופעות לוואי
תופעות לוואי שכיחות של פוסטינור כוללות בחילה (ולעיתים אף הקאה), כאבים בחלק התחתון של הבטן, דימום מהנרתיק לפני המועד הצפוי של המחזור, כאב ראש ועייפות.
לפעמים יתכנו גם תופעות הלוואי הבאות: שיבושים במחזור או במאפייני הדימום הווסתי, רגישות בשדיים, כאבי ראש, סחרחורת, שלשול או פריחה מגרדת בעור (אורטיקריה- נדיר מאוד).
פרטי תגובה עם תרופות אחרות
נטילת גלולת היום שאחרי עם תרופות אחרות עלולה להוביל לירידה ביעילות הטיפול או להחמרת תופעות לוואי . במיוחד יש ליידע את הרופא/
הרוקח בנטילת התרופות הבאות בארבעת השבועות האחרונים.
תרופות לטיפול ב
אפילפסיה
, כאב עצבי או הפרעות פסיכיאטריות כגון: ברביטרטים,פרימידון, פניטואין או קרבמזפין.
תרופות לטיפול ב
שחפת
כמו ריפאמפיצין וריפאבוטין.
תרופות לטיפול באיידס כגון: ריטונאביר. אפאוירנז.
תכשירים טבעיים המכילים את צמח המרפא היפריקום לטיפול בדיכאון או חרדה.
תרופות לטיפול בזיהום פטרייתי כמו גריזופולבין.
פוסטינור/ נורלבו עלולה להשפיע על ציקלוספורין (תרופה המדכאת את המערכת החיסונית).עם זאת, פוסטינור או נורלבו 1.5 מ"ג אינם מפריעים להשפעת הגלולות למניעת הריון, לכן נשים המשתמשות בהן יכולות להמשיך בנטילתן.
השפעת שימוש ממושך
תכשירי לבונורגסטרל במינון גבוה מיועדים לשימוש חד-פעמי במצבי חירום בלבד.
יש לרשום תרופות רק על פי ההתוויות של משרד הבריאות
המידע נלקח בין היתר מעלונים רפואיים ובכל מקרה אינו מחליף התייעצות עם רופא